ປະທາ. ມຽນມາ ກ່າວວ່າ ຄວາມຮຸນແຮງ ລະຫວ່າງຊົນເຜົ່າ ບໍ່ແມ່ນເລຶ່ອງຜິວພັນ ຫຼືສາສະໜາ (ວີດີໂອ)
ປະທານາທິບໍດີ ທຽນ ​ເຊນ ຍັງ​ໄດ້​ເວົ້າ​ອີກ​ວ່າ ​ຄວາມຮຸນ​ແຮງ​ທີ່​ເກີດ​ຂຶ້ນນັ້ນ​ ​ສາ​ເຫດ​ນຶ່ງ​ ກໍ​ແມ່ນ​ຍ້ອນ​ຄວາມດ້ອຍ ​ການ​ສຶກສາ​ຂອງ​ຊົນ​ເຜົ່າ​ໂຣຮິງ​ຢາ.
ຄວາມເຄ່ງຕຶງລະຫວ່າງສາສະໜາ ຍັງບໍ່ໄດ້ຈາງຫາຍໄປເທື່ອຢູ່ໃນເຂດພາກຕາເວັນຕົກຂອງມຽນມາ ຫຼັງຈາກເກີດຄວາມຮຸນແຮງລະຫວ່າງຊົນເຜົ່າຊາວພຸດຣາຄີນ ແລະຊາວມຸສລິມເຜົ່າໂຣຮິງຢາ ທີ່ຍັງຜົນໃຫ້ມີຜູ້ເສຍຊີວິດໄປ 88 ຄົນ ແລະອີກຫຼາຍພັນຄົນບໍ່ມີບ້ານຢູ່ອາໃສ ຊາວໂຣຮິງຢາ ຊຶ່ງເປັນຊົນເຜົ່ານ້ອຍກຸ່ມນຶ່ງທີ່ຖືກຮາວີຂົ່ມເຫງຮຸນແຮງທີ່ສຸດໃນໂລກ ແມ່ນມີສິດທິບໍ່ພໍເທົ່າໃດຢ່າງຢູ່ໃນມຽນມາ ແຕ່ໃນການສໍາພາດ ພິເສດກັບວີໂອເອນັ້ນ ທ່ານທຽນເຊນ ປະທານາທິບໍດີມຽນມາ ຢືນຢັນວ່າ ການຈໍາແນກກີດກັນບໍ່ໄດ້ແມ່ນຕົ້ນຕໍຂອງບັນຫາຄວາມເຄ່ງຕຶງ ຜູ້ສື່ຂ່າວວີໂອເອ Daniel Schearf ມີລາຍງານກ່ຽວກັບເລຶ່ອງນີ້ຈາກບາງກອກ ຊຶ່ງທອງປານຈະນໍາລາຍລະອຽດມາສະເໜີທ່ານໃນອັນດັບຕໍ່ໄປ ຊາວມຸສລິມໂຣຮິງຢາ ແລະຊາວພຸດຣາຄີນ ຫຼາຍພັນຄົນ­ທີ່ເຄີຍ ອາໃສຢູ່ນໍາກັນ ບັດນີ້ ໄດ້ກາຍເປັນຊາວອົບພະຍົບທີ່ອາໄສແຍກ ກັນຢູ່ຄົນລະບ່ອນ ຫຼັງຈາກເກີດຄວາມຮຸນແຮງລະຫວ່າງປະຊາ ຄົມຂອງເຂົາເຈົ້າໃນລັດຣາຄີນ ທາງພາກຕາເວັນຕົກຂອງມຽນມາ ການໂຈມຕີແກ້ແຄ້ນກັນຢ່າງຕໍ່ເນື່ອງໄດ້ເລີ່ມຂຶ້ນນັບແຕ່ເດືອນ ພືດສະພາຜ່ານມາ ຫຼັງຈາກຊາວພຸດຣາຄີນກຸ່ມນຶ່ງໄດ້ບຸກສັງຫານ ຊົນເຜົ່າໂຣຮິງຢາທີ່ໂດຍສານມາເຕັມລົດເມຄັນນຶ່ງຢູ່ກາງທາງ ຍ້ອນມີການກ່າວຫາວ່າຜູ້ຊາຍໂຣຮິງຢາໄດ້ຂົ່ມຂືນແມ່ຍິງຊາວ ພຸດຄົນນຶ່ງ ຕໍ່ມາ ຊາວໂຣຮິງຢາກຸ່ມນຶ່ງໄດ້ທໍາການອາລະວາດ ຈູດເຜົາໝູ່ບ້ານຂອງຊົນຣາຄີນ ທີ່ໄດ້ພາກັນແລ່ນໜີເອົາຕົວລອດ ໄປພັກອາໄສຢູ່ໃນວັດ ໂດຍບໍ່ມີຫຍັງຕິດຕົວ ມີແຕ່ເສື້ອຜ້າຄາຄີງ ອີງຕາມຄໍາບອກເລົ່າຂອງ ນາງ ຊາ ຊາ ຊົນເຜົ່າຣາຄີນເວົ້າວ່າ: ທາງຊາວເຜົ່າໂຣຮິງຢາ ກໍພາກັນເລົ່າເຫດການທໍານອງດຽວກັນກ່ຽວກັບຊົນເຜົ່າຣາຄີນຈູດເຜົາບ້ານຂອງພວກເຂົາເຈົ້າ ແຕ່ບາງຄົນ ເຊ່ນຊາຍຄົນນີ້ ທີ່ທໍາການກ່າວຫາທີ່ຮ້າຍແຮງຫຼາຍກວ່ານັ້ນ ໂດຍເວົ້າວ່າ ນອກນີ້ແລ້ວ ພວກເຂົາເຈົ້າຍັງຖືກພວກຕໍາຫຼວດໂຈມຕີອີກ ຊາຍໂຣຮິງຢາຄົນນີ້ກ່າວວ່າ: ເຖິງແມ່ນໄດ້ມີການສະແດງຫຼັກຖານທີ່ຄ້າຍໆກັນຈາກບັນດາກຸ່ມສິດທິກໍຕາມ ແຕ່ພວກ ເຈົ້າໜ້າທີ່ມຽນມາກໍໄດ້ບໍ່ໃຫ້ຄວາມສໍາຄັນແກ່ການກ່າວຫາທີ່ວ່າ ກໍາລັງຮັກສາຄວາມປອດ ໄພໄດ້ເຂົ້າຂ້າງກັບຝ່າຍຊາວພຸດ ແລະເວົ້າວ່າ ໃນທາງກົງກັນຂ້າມ ພວກເຂົາເຈົ້າໄດ້ກອບກູ້ເອົາຄວາມ ສະງົບກັບຄືນມາ ຫຼາຍກວ່າ ການປະທະກັນຢ່າງນອງເລືອດຫຼາຍໆບັ້ນ ໄດ້ຄຸເຂ່ຍໃຫ້ການແຕກແຍກ ກັນອ່ອນໆທີ່ມີມາເປັນເວລາດົນນານ ລະຫວ່າງຊົນເຜົ່ານ້ອຍໂຣຮິງຢາມຸສລິມ ແລະຊົນເຜົ່າໃຫຍ່ຊາວພຸດຣາຄີນນັ້ນ ໃຫ້ຟົດເດືອດຂຶ້ນມາ ພະອາຈານ Oo Ku Maar Ka ເຈົ້າອາວາດ ວັດ Gade Chay ກ່າວວ່າ ພວກເຈົ້າໜ້າທີ່ມຽນມາແມ່ນອ່ອນໂຍນເກີນໄປ ກັບຊົນເຜົ່າໂຣຮິງຢາ ພະອາຈານ ອູ ກ່າວວ່າ: ນອກນີ້ແລ້ວ ປະທານາທິບໍດີ ທຽນ ເຊນ ຍັງໄດ້ເວົ້າເປັນໄນໆວ່າເຫດການຮຸນແຮງທີ່ເກີດຂຶ້ນນັ້ນ ຢ່າງໜ້ອຍສາເຫດສ່ວນນຶ່ງ ກໍແມ່ນຍ້ອນຄວາມດ້ອຍການສຶກສາຂອງຊົນເຜົ່າໂຣຮິງຢາ ທີ່ທ່ານເອີ້ນວ່າ ຊາວ Bengalis ທ່ານທຽນ ເຊນ ກ່າວວ່າ: ທາງການມຽນມາປະຕິເສດບໍ່ຍອມຮັບຮູ້ວ່າ ຊົນເຜົ່າໂຣຮິງຢາທີ່ປະມານ ກັນວ່າ ມີຢູ່ 800,000 ຄົນນັ້ນ ເປັນພົນລະເມືອງມຽນມາ ແຕ່ຖືວ່າພວກເຂົາເຈົ້າເປັນຄົນເຂົ້າເມືອງຜິດກົດໝາຍ ທີ່ມາຈາກປະເທດບັງ ກລາແດສ ຊຶ່ງບັງກລາແດສເອງກໍປະຕິເສດບໍ່ຮັບຮູ້ພວກເຂົາເຈົ້າເຊັ່ນກັນ ຊາວໂຣຮິງຢາ ແທບຈະບໍ່ມີສິດທາງກົດໝາຍໃດໆເລີຍຢູ່ໃນມຽນມາ ແລະມັກຈະຖືກສວາຍເອົາປະໂຫຍດດ້ານຄ່າແຮງທີ່ຖືກໆ ຢູ່ສະເໝີ ທາງການມຽນມາປະຕິເສດຕໍ່ຄໍາຮຽກຮ້ອງຈາກຫລາຍໆຝ່າຍ ໃຫ້ມີການ ສືບສວນສອບສວນຂອງນານາຊາດ ກ່ຽວກັບເຫດການຮຸນແຮງທີ່ໄດ້ເກີດຂຶ້ນນັ້ນ ແລະໄດ້ຈັດສົ່ງກໍາມະການຄະນະນຶ່ງ ທີ່ພວກເຂົາເຈົ້າອ້າງວ່າ ເປັນກໍາມະການອິດສະຫຼະນັ້ນ ໄປສອບສວນແທນ ໃນລະຫວ່າງນີ້ ໝູ່ບ້ານແລະຕະຫຼາດຕ່າງໆ ຊຶ່ງຄັ້ງນຶ່ງເຄີຍເປັນບ້ານຢູ່ອາໄສຂອງທັງຊົນເຜົ່າໂຣຮິງຢາ ກັບຊາວພຸດຣາຄີນນັ້ນ ກໍຍັງຄົງເປົ່າວ່າງຢູ່